b"\n_START_ARTICLE_\nSant Esteve de Breses\n_START_SECTION_\nHist\xc3\xb2ria\n_START_PARAGRAPH_\nEl lloc de Breses \xc3\xa9s esmentat des de l'any 1019, en una escriptura en la qual l'abat Oliba, de Sant Miquel de Cuix\xc3\xa0, retorna a un anomenat Guillem i als seus germans, Sunifred, Ramon, Guifr\xc3\xa9 i Mir\xc3\xb3 un alou qui est in comitatu Confluente, in valle Mosseti, in villa Bredes et in aiacenciis et terminibus eius. Aquest alou pertanyia a Cuix\xc3\xa0 per donaci\xc3\xb3 en her\xc3\xa8ncia de Del\xc3\xa0, un altre dels germans de Guillem. Un descendent dels esmentats, senyor de Breses, fou l'origen del llinatge dels Mosset. El primer esment de l'esgl\xc3\xa9sia, per\xc3\xb2, no apareix fins al 1355, any en qu\xc3\xa8 consta una donaci\xc3\xb3 a l'esgl\xc3\xa9sia d'Ademar de Mosset.\n_START_SECTION_\nL'edifici\n_START_PARAGRAPH_\nEs tractava d'una esgl\xc3\xa9sia d'origen rom\xc3\xa0nic, d'una sola nau cap\xc3\xa7ada a llevant per un absis semicircular i coberta amb volta de can\xc3\xb3. Nom\xc3\xa9s en roman una part de l'absis i del mur de la nau adjacent, incorporats en un marge dins d'una propietat agr\xc3\xadcola. L'aparell amb qu\xc3\xa8 est\xc3\xa0 constru\xc3\xaft el que en resta, que inclou els fonaments, presenten un aparell irregular, per\xc3\xb2 distribu\xc3\xaft en filades regulars. Sembla ser una edificaci\xc3\xb3 r\xc3\xbastega del segle XII."